Document ID: 32009D0090

32009D0090
L 043/1
SLUŽBENI LIST EUROPSKE UNIJE
12.12.2008.
ODLUKA KOMISIJE
od 12. prosinca 2008.
o donošenju, na temelju Direktive Vijeća 92/43/EEZ, prvog ažuriranog popisa područja od značaja za Zajednicu za panonsku biogeografsku regiju
(priopćena pod brojem dokumenta C(2008) 7918)
(2009/90/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
budući da:
(1)
Panonska biogeografska regija iz članka 1. točke (c) podtočke iii. Direktive 92/43/EEZ sastoji se od dijelova državnog područja Češke, Slovačke i Rumunjske te državnog područja Mađarske kako je specificirano biogeografskom kartom koju je 20. travnja 2005. odobrio Odbor osnovan na temelju članka 20. navedene Direktive, dalje u tekstu „Odbor za staništa”.
(2)
U kontekstu procesa koji je pokrenut 1995. nužno je ostvarivati daljnji napredak u stvarnom osnivanju mreže Natura 2000, što predstavlja nužan element zaštite bioraznolikosti u Zajednici.
(3)
Početni popis područja od značaja za Zajednicu za panonsku biogeografsku regiju, u smislu Direktive 92/43/EEZ, donesen je Odlukom Komisije 2008/26/EZ (2). Na temelju članka 4. stavka 4. i članka 6. stavka 1. Direktive 92/43/EEZ, dotična država članica područja s popisa područja od značaja za Zajednicu za panonsku biogeografsku regiju određuje kao posebna područja očuvanja što je prije moguće, a najkasnije u roku od šest godina, ustanovljujući prioritete za očuvanje i potrebne mjere za očuvanje.
(4)
U kontekstu dinamičke prilagodbe mreže Natura 2000 pregledavaju se popisi područja od značaja za Zajednicu. Zbog tog je razloga potrebno prvo ažuriranje početnog popisa.
(5)
S jedne strane, ažuriranje početnog popisa područja od značaja za Zajednicu za panonsku biogeografsku regiju potrebno je da bi se uključila dodatna područja koja su države članice predložile nakon rujna 2006. godine kao područja od značaja za Zajednicu za panonsku biogeografsku regiju u smislu članka 1. Direktive 92/43/EEZ. Obveze koje proizlaze iz članka 4. stavka 4. i članka 6. stavka 1. Direktive 92/43/EEZ primjenjuju se što je prije moguće , a najkasnije u roku od šest godina od donošenja prvog ažuriranog popisa područja od značaja za Zajednicu za panonsku biogeografsku regiju.
(6)
S druge strane, ažuriranje početnog popisa područja od značaja za Zajednicu za panonsku biogeografsku regiju potrebno je da bi se unijele eventualne promjene podataka vezanih za područja koje su države članice podnijele nakon donošenja početnog popisa Zajednice. U tom smislu prvi ažurirani popis područja od značaja za Zajednicu za panonsku biogeografsku regiju predstavlja pročišćenu inačicu popisa područja od značaja za Zajednicu za panonsku biogeografsku regiju. Međutim, potrebno je istaknuti da se obveze koje proizlaze iz članka 4. stavka 4. i članka 6. stavka 1. Direktive 92/43/EEZ primjenjuju što je prije moguće, a najkasnije u roku od šest godina od donošenja početnog popisa područja od značaja za Zajednicu za panonsku biogeografsku regiju.
(7)
Popise područja predloženih za područja od značaja za Zajednicu za panonsku biogeografsku regiju u smislu članka 1. Direktive 92/43/EEZ Češka, Mađarska, Rumunjska i Slovačka proslijedile su Komisiji u razdoblju od svibnja 2004. do prosinca 2007. u skladu s člankom 4. stavkom 1. Direktive.
(8)
Popisi predloženih područja popraćeni su podacima o svakom području, a koji su dostavljeni u obliku utvrđenom u Odluci Komisije 97/266/EZ od 18. prosinca 1996. o obliku podataka o područjima za predložena područja Natura 2000 (3).
(9)
Podaci uključuju najnoviju i konačnu kartu područja koju su proslijedile dotične države članice te naziv, mjesto i opseg područja, kao i podatke dobivene primjenom kriterija utvrđenih u Prilogu III. Direktivi 92/43/EEZ.
(10)
Na temelju nacrta popisa koji je Komisija sastavila u dogovoru sa svakom državom članicom, a koji također utvrđuje područja na kojima se nalaze prioritetna prirodna staništa ili prioritetne vrste, potrebno je donijeti prvi ažurirani popis područja odabranih kao područja od značaja za Zajednicu za panonsku biogeografsku regiju.
(11)
Saznanja o postojanju i rasprostranjenosti prioritetnih prirodnih staništa ili prioritetnih vrsta stalno se mijenjaju kao posljedica nadzora u skladu s člankom 11. Direktive 92/43/EEZ. Zbog tog je razloga izvršena ocjena i odabir područja na razini Zajednice uz korištenje najboljih trenutačno raspoloživih podataka.
(12)
Određene države članice nisu predložile dovoljno područja za ispunjavanje zahtjeva Direktive 92/43/EEZ za određena staništa i vrste. Zbog tog se razloga za takva staništa i vrste ne može zaključiti da je mreža potpuna. Uzimajući u obzir kašnjenje u primanju podataka i postizanju dogovora s državama članicama, potrebno je donijeti prvi ažurirani popis područja koji će biti potrebno revidirati u skladu s člankom 4. Direktive 92/43/EEZ.
(13)
S obzirom da su saznanja o postojanju i rasprostranjenosti određenih prirodnih staništa iz Priloga I. i vrsta iz Priloga II. Direktivi 92/43/EEZ i dalje nepotpuna, ne može se zaključiti je li mreža potpuna ili nepotpuna. Popis se, ako je potrebno, mora revidirati u skladu s člankom 4. Direktive 92/43/EEZ.
(14)
U interesu jasnoće i transparentnosti, Odluka 2008/26/EZ mora biti zamijenjena.
(15)
Mjere predviđene ovom Odlukom u skladu su s mišljenjem Odbora za staništa,
DONIJELA JE OVU ODLUKU:
Članak 1.
Prvi ažurirani popis područja od značaja za Zajednicu za panonsku biogeografsku regiju u skladu s člankom 4. stavkom 2. trećim podstavkom Direktive 92/43/EEZ nalazi se u Prilogu ovoj Odluci.
Članak 2.
Odluka 2008/26/EZ stavlja se izvan snage.
Članak 3.
Ova je Odluka upućena državama članicama.
Sastavljeno u Bruxellesu 12. prosinca 2008.

Labels: 12
18
19
20